Climate Change Minista i no putumaot eni COVID helt risk
Ministri blong Helt i talem se Minista blong Climate Change hem i no putumaot eni COVID-19 helt risk from hem i bin aplaem social distancing.
Spokspesen blong COVID-19, Len Tarivonda i talem se “long assesmen blong yumi blong helt, i nogat any risk se Minista blong Climate Change hem i putum hem wan long wan risk blong kasem COVID-19 o blong transferem COVID-19.”
Respon ia i kam afta we fes ordinari siting blong palamen i no bin save kohed long Thursday moning from ol memba long oposisen saed i no bin tenap long siting long dei ia mo boycotem palamen folem alekeisen se state minister ia i brekem COVID-19 rul mo ko long wan kwarentin fasiliti.
Minista blong Climate Change, Bruno Leingkone i talem se bifo hem i ko long kwarentin fasiliti ia, ol protocol ofisa oli stap finis, Commander Police South, Operation Manager blong National Disaster Management Office, Jimmy Narua mo wan memba blong COVID komiti.
Hem i talem se “oli arenjem mo protocol i stap, taem mi ko, mi ko stret long administration mi mit wetem maneja vinis afta mi kamaot. Hem i ten minit nomo. Mifala i stap smol taem nomo ale mi kambak.”
Minista Leingkone i talem se hem i bin ko blong toktok from isu blong wan long olgeta polis ofisa we i stap long kwarentin.
Mr Leingkone i talem se hem i ko nomo blong toktok wetem boss blong kwarentin fasiliti ia blong kivim assurance nomo se bambae olgeta i mekem sua se i gat securiti long fasiliti i stap.
Hem i talem se hem i no bin mitim olgeta we oli stap long kwarentin, hem i ko stret nomo long administreisen, toktok wetem boss blong quarantine fasiliti mo hem i kambak.
Oposisen Lida Ralph Regenvanu i talem se “Loa blong Vanuatu hem i aplae equali long everi citizen blong Vanuatu mo palamen ia hem i ples blong mekem ol loa.
“Yumi no mekem ol loa we sam man oli save trikim, so yumi kol upon kavman, Praem Minista, yu traem mekem wan samting long ol kes olsem?
“Hem i no festaem we minista i mekem fasin ia long tis kavman,” Ralph Regenvanu i talem.
Lida blong Kavman, Praem Minista Bob Loughman i talem se opposition hem i no nid blong boycott be hem i mas faenem stret infomeisen fastaem.
Hem i se long lukluk blong hem opposition i usum keis ia nomo blong pleim politik blong hem.
Praem Minista Loughman i talem se Minista blong Climate Change i bin ko long wan risot ia mo hem i bin exercisem COVID-19 protocol.
“Sapos hem i bin gat courtesy blong jekem weta o not nius ia hem i tru ten hem i tekem aksen folem, because hem ia hem i konsen blong yumi everiwan,” Praem Minista Loughman i talem.
Hem i talem se “mi wantem talem olsem se having namba tri extension blong steij of emejensi, everi man long kaontri ia oli save wok mo responsibiliti blong olgeta.”
Fes Ordinari siting blong Palemen we i sapos blong mit Thursday hemi muv iko long Tuesday 16 June.
Spika blong Palemen, Gracien Shadrack hemi adjounem palemen from ino gat quorom blong palemen i gohed.
Long Thursday, everi memba long saed blong Gavman i bin stap long palamen mbe olgeta long oposisen i no bin tenap.
eng_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn